Diari Oficial de la Generalitat Valenciana


Sumari del DOGV 5570, del 03-08-2007 (2007/9835)

RESOLUCIÓ de 20 de juny de 2007, de la Direcció General de Treball i Seguretat Laboral, per la qual es disposa el registre i la publicació del Conveni Col·lectiu de Pirotècnia de la Comunitat Valenciana (codi núm. 8000325).
-------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5570

Data del DOGV
:   03-08-2007

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2007/9835


Data del document
:   20-06-2007

Organisme emissor
:   Conselleria d'Economia, Hisenda i Ocupació

Tipus de document
:   Resolució

Descriptors 

:   * conveni col·lectiu
    * explosiu

RESOLUCIÓ de 20 de juny de 2007, de la Direcció General de Treball i Seguretat Laboral, per la qual es disposa el registre i la publicació del Conveni Col·lectiu de Pirotècnia de la Comunitat Valenciana (codi núm. 8000325). [2007/9835]  
Vist el text del Conveni Col·lectiu de Pirotècnia de la Comunitat Valenciana, subscrit per la Comissió Negociadora en data 31 de maig de 2005, que està integrada de part empresarial per representants de PIROVAL, i de part dels treballadors per representants dels sindicats FITEQA-CC OO i FIA-UGT, i de conformitat amb el que disposen l'article 90, apartats 2 i 3 del Reial Decret Legislatiu 1/1995, de 24 de març, de la Llei de l'Estatut dels Treballadors; i els articles 2, 3 i 6 del Reial Decret 1.040/1981, de 22 de maig, sobre registre i dipòsit de convenis col·lectius de treball, esta Direcció General de Treball i Seguretat Laboral, de conformitat amb les competències que té transferides segons el Reial Decret 4.105/1982, de 29 de desembre, acorda  
Primer   
Ordenar que siga inscrit en el Registre de Convenis Col·lectius de Treball d'esta direcció general, amb notificació a la Comissió Negociadora, i que siga dipositat el text original del conveni.  
Segon  
Disposar que siga publicat en el Diari Oficial de la Comunitat Valenciana.  
València, 20 de juny de 2007. El director general de Treball i Seguretat Laboral: Román Ceballos Sancho.   
Conveni de Pirotècnia   
de la Comunitat Valenciana   
Nota prèvia: totes les referències en el text del conveni a «treballador», s'entendran efectuades indistintament al personal home o dona que treballa en els termes establits en l'article 1 de l'Estatut dels Treballadors.  
Capítol I   
Àmbit d'aplicació   
Article 1. Àmbit funcional   
El present conveni regula les condicions de treball entre els treballadors i les empreses l'activitat empresarial o de fabricació de les quals siga la de pirotècnia.   
Article 2. Àmbit territorial   
Este conveni serà d'aplicació a la Comunitat Autònoma Valenciana.   
Article 3. Àmbit personal   
Les presents condicions de treball afectaran tot el personal empleat en les empreses incloses en els àmbits anteriors, excepte els que exercisquen el càrrec de consellers d'empreses que revestisquen la forma jurídica de societat o alta direcció o alta gestió en l'empresa.   
Article 4. Àmbit temporal   
El present conveni tindrà vigència des l'1 de gener de 2007 fins al 31 de desembre de 2009.  
La seua entrada en vigor, a tots els efectes, serà a partir del dia de la firma i amb efecte retroactiu a l'1 de gener de 2007.  
Els endarreriments salarials es faran efectius al mes següent de la seua publicació en el DOCV, i en tot cas abans dels dos mesos de la firma.  
Ambdues parts, sense necessitat de denúncia prèvia, es comprometen a iniciar la negociació d'un nou conveni un mes abans que acabe la vigència del present.   
Article 5. Vinculació a la totalitat   
Les condicions ací pactades formen un tot orgànic i indivisible i als efectes d'aplicació pràctica es consideraran globalment.   
Capítol II   
Article 6. Organització del treball   
L'organització pràctica del treball, d'acord amb la prescrita en este conveni i amb la legislació vigent, és facultat de la direcció de l'empresa, i pel que fa a la seua extensió i implantació, serà d'aplicació el que determina el Conveni General de les Indústries Químiques.   
Capítol III   
Classificació del personal i cessament   
Article 7. Classificació del personal   
Per raó de la seua permanència al servici de l'empresa, els treballadors es classificaran en: fixos, contractats a temps determinat, interins i contractats a temps parcial; així mateix podrà subscriure's qualsevol altre contracte la modalitat del qual estiga recollida en la legislació vigent.   
Són treballadors fixos els admesos en l'empresa sense pactar cap modalitat especial quant a duració.   
Són treballadors eventuals els admesos per a realitzar una activitat excepcional o esporàdica en l'empresa, sempre que així conste per escrit.   
Són treballadors contractats a temps parcial, els que presten els seus servicis durant un determinat nombre de dies a l'any, al mes o a la setmana, o durant un nombre determinat d'hores, respectivament, inferior a dos terços dels considerats com habituals en l'activitat en què es tracte en el mateix període de temps.   
Són treballadors interins els que ingressen en l'empresa exactament per a cobrir l'absència d'un treballador amb dret a reserva del lloc de treball (servici militar, excedència especial, malaltia, maternitat, adopció, acolliment, períodes de risc durant l'embaràs o situacions anàlogues) i cessaran sense cap dret a indemnització en incorporar-s'hi el titular.   
Si el treballador fix absent no es reintegra en el termini corresponent, la direcció de l'empresa podrà prescindir del treballador interí resolent el contracte en el moment corresponent al terme de la reserva del lloc, sempre que això conste per escrit. En un altre cas, l'interí passarà a formar part de la plantilla de l'empresa amb caràcter fix, ocupant l'últim lloc del seu grup i categoria professional. Si la duració d'interinitat és de dos anys, excepte en el supòsit de suplència per excedència especial, el treballador, quan hi cesse percebrà una indemnització de vint dies per any o fracció.   
Aquells treballadors contractats per temps cert, i els eventuals, percebran, en compensació, al terme del seu contracte i per este concepte una indemnització del 10% del salari base meritat durant la duració del contracte. En el cas que algun dels contractes tinga establida alguna indemnització, es tindrà dret només a la percepció de la indemnització que siga més favorable per al treballador.   
Contractes eventuals per circumstàncies de la producció. Els contractes de duració determinada subscrits per les circumstàncies del mercat, l'acumulació de tasques o els excessos de comandes, podran tindre una duració màxima de nou mesos comptats a partir del moment en què es produïsquen les dites causes, en un període de 12 mesos.   
Article 8. Cessament   
Per a cessar en l'empresa, els treballadors hauran de preavisar amb quinze dies d'antelació.   
En el cas que no es preavise amb la dita antelació, que es farà per escrit, el treballador serà objecte d'una deducció d'un dia de salari per cada dia de retard.   
Capítol IV   
Política salarial   
Article 9. Retribucions   
Les retribucions del personal inclòs en este conveni estaran constituïdes pel salari base i els complements d'este.   
El Plus de Conveni es pagarà per dia natural.   
Els salaris de l'any 2007 s'incrementaran en un 2,85% respecte dels salaris definitius de l'any 2006.   
Els salaris de l'any 2008 s'incrementaran en un 2,85% respecte dels salaris definitius de l'any 2007 i amb efectes de l'1 de gener de 2008.   
Els salaris de l'any 2009 s'incrementaran en un 2,85% respecte dels salaris definitius de l'any 2008 i amb efectes de l'1 de gener de 2009.   
El Plus de Perill queda establit en el 25% del salari base de cada categoria.   
Els Plusos de Disparades tindran el mateix increment que els salaris, subjectos estos plusos a les previsions contingudes en l'article 13-bis, paràgraf segon. L'import de les quanties del plus Xofer/Muntador serà el fixat en l'article 12 del present text per a l'any 2007; estes quanties s'incrementaran per a l'any 2008 en el 2,85% i també en el 2,85% per al'nya 2009 respecte a les quanties fixades en l'article mencionat.  
Les dietes de l'article 14 s'incrementaran en cada any de vigència del present conveni en els mateixos percentatges que els establits per al salari base.  
Article 10. Revisió salarial   
En cada any de vigència del conveni i sobre tots els conceptes econòmics d'este, menys les dietes, es garantix als treballadors un increment real del IPC més 0,85% en el primer any (2007), un increment real del IPC més 0,85% en el segon any de vigència (2008) i un increment real del IPC més 0,85% en el tercer any de vigència(2009). La dita revisió tindrà caràcter retroactiu des de l'1 de gener de cada any, i servirà de base de càlcul per a efectuar els increments en els anys següents.  
Per al supòsit que en l'any 2007 el IPC definitiu més el 0,85% d'este, siga inferior al 2,85%, el treballador no haurà d'efectuar cap devolució de salaris, i es consolidarà l'increment de l'any 2007 del 2,85% respecte de les taules definitives de l'any 2006 i servirà de base per al càlcul de les de l'any 2008.  
Per al supòsit que en l'any 2008 el IPC definitiu més el 0,85% d'este, siga inferior al 2,85%, el treballador no haurà d'efectuar cap devolució de salaris, i es consolidarà l'increment de l'any 2008 del 2,85% respecte de les taules definitives de l'any 2007 i servirà de base per al càlcul de les de l'any 2009.  
Per al supòsit que en l'any 2009 el IPC definitiu més el 0,85% d'este, siga inferior al 2,85%, el treballador no haurà d'efectuar cap devolució de salaris, i es consolidarà l'increment de l'any 2009 del 2,85% respecte de les taules definitives de l'any 2008.  
Article 11. Antiguitat   
1. Els treballadors fixos compresos en este conveni gaudiran, com a complement personal d'antiguitat, d'un augment periòdic pel temps de servicis prestats a la mateixa empresa, consistents en dos triennis i cinc quinquennis.   
2. El mòdul per al càlcul i el pagament del dit complement serà l'últim salari base percebut pel treballador.   
3. La quantia del complement serà del 5% per cada trienni i del 10% per a cada quinquenni.   
4. L'import de cada trienni o quinquenni començarà a meritar-se el dia primer del mes següent al del seu compliment.   
Article 12. Plus xofer muntador   
Els treballadors que realitzen les funcions de xofer muntador i sempre que conduïsquen almenys una hora, incloent-hi tant l'anada com la tornada, percebran per a l'any 2007 un plus de 9,71 euros per al conductor de segona i de 14,55 euros per al conductor de primera, per viatge realitzat.   
Article 13. Hores extraordinàries   
Amb els límits quantitatius indicats en el vigent Estatut dels Treballadors, són les que, excedint de la duració de la jornada laboral ordinària, es treballen dins del taller. Estes hores es pagaran amb un recàrrec del 75% del seu valor ordinari. En qualsevol cas, per a fixar el dit import caldrà ajustar-se als acords entre l'empresa i els representants sindicals, l'acord dels quals prevaldrà.   
Pel que fa al treball realitzat fora del taller, de disparada de focs artificials i les anomenades mascletades i semblants, caldrà ajustar-se al següent:   
A. Si la disparada es realitza en dia laborable, matí o vesprada, sense que excedisca en hores la duració de la jornada laboral, el treballador percebrà la dieta que li puga correspondre segons l'article 14 d'este conveni (desplaçaments i dietes).   
B. Si la disparada, o qualsevol altre acte, es realitza en dia laborable i excedix de la jornada normal de treball, ocupant menys de quatre hores, el treballador a més a més de les dietes que puga percebre d'acord amb l'article 14, percebrà un plus de mitja disparada laborable segons la seua categoria professional. Si empra més de quatre hores, el plus de disparada serà complet.   
C. Si la disparada es realitza en dia festiu, el treballador percebrà la dieta que li pot correspondre segons l'article 14 i:  
- Si realitza la disparada d'una mascletada, tindrà dret a la percepció de mig plus de disparada festiva en la quantia que apareix en la taula del present conveni. Si la mascletada excedix de 5 hores en el seu muntatge i execució, el mig plus de disparada en festiu s'incrementarà en un 20 per cent del seu valor. L'execució d'un acte d'una altra naturalesa serà pagat com a mig plus de disparada.  
- Si realitza la disparada d'un castell, tindrà dret a la percepció del plus de disparada de festiu complet, no tindrà la consideració de castell la disparada de ramell   
- Si realitza la disparada de dos, o més actes, tindrà dret a la percepció del plus de disparada de festiu complet.   
Per l'índole particular d'este tipus de treballs (disparada de focs artificials, mascletades i semblants), el treballador està obligat a desplaçar-se per a efectuar tot tipus de disparades al lloc objecte de contractació. Únicament estarà dispensat de l'eixida, quan justifique amb raons suficients la impossibilitat de fer-ho, que serà acceptada amb caràcter restrictiu i només quan siga deguda a malaltia, accident, i es farà extensiu a les llicències obligatòries previstes en l'Estatut dels Treballadors. En compensació, l'empresa, si el treballador ho sol·licita, haurà de concedir-li com a dia festiu el següent al d'haver efectuat la disparada, quan es tracte d'una disparada de dia complet.   
Les empreses hauran de distribuir, equitativament i entre tots els treballadors, les eixides per a efectuar disparades, sempre tenint en compte la capacitat i preparació d'aquells i les necessitats del servici; tot això a fi d'evitar discriminacions.  
Entre l'acabament i el començament de la següent, el treballador podrà gaudir d'un descans de dotze hores, i es consideraran les hores perdudes a l'efecte com hores efectivament treballades. El dit descans es computarà a partir de la recollida a l'acabament de l'acte, més el temps utilitzat en la tornada.   
Article 13 bis. Responsable de disparades  
En el moment que siga aprovada la ITC que regularà esta figura, la Comissió Paritària del conveni negociarà el Plus de Responsable de Disparades i dotarà de les funcions i comeses del responsable de tirs. En el ben entés que les categories professionals d'encarregat i de capatàs que figuren en les retribucions fixades en l'annex III estan referides a les categories professionals dels operaris de fàbrica que ixen a efectuar disparades conforme prevé l'article 13 del present conveni.  
Una vegada aprovada i publicada la I.T.C. relativa a l'execució dels disparades, en la qual es designaran funcions al personal que intervinga en estos menesters, la Comissió Paritària del Conveni es reunirà per a elaborar un nou nomenclàtor per a este personal i s'assignaran les retribucions corresponents, i sotmetrà a la Comissió Negociadora la dita proposta per a la seua inclusió en el text del conveni i la desaparició de les actuals taules de disparades de l'annex III.  
Article 14. Desplaçaments i dietes   
Els treballadors que, per necessitats de l'empresa, hagen d'efectuar desplaçaments a poblacions distants a aquelles on està situat el seu centre de treball, percebran una dieta de 16,61 euros quan, pernoctant en el seu domicili, realitzen una menjada fora; de 27,83 euros, si realitzen les dues menjades fora. Les despeses de desplaçament i pernocta aniran a càrrec de l'empresa, la qual establirà el mitjà de transport més adequat.   
Quan els mitjans de locomoció i la distribució de l'horari permeten al treballador fer les menjades al seu domicili, no tindrà dret a la percepció de la dieta si, després de l'acord previ amb l'empresa, les despeses de menjada siguen a càrrec d'esta, i també quan les mencionades despeses siguen a càrrec del contractant.   
Les empreses els centres de treball de les quals es troben ubicats a més de dos quilòmetres del seu centre urbà, posaran a la disposició dels treballadors un mitjà de locomoció; en el cas que no el posen, o que el treballador per raons de treball no puga utilitzar-lo, percebran en concepte de plus transport la quantitat de 0,33 euros per quilòmetre, que es computarà des del domicili del treballador al centre de treball, per un viatge d'anada i tornada al dia i pels dies que efectivament es traslladen.   
Article 15. Pagues extraordinàries   
Els treballadors percebran dues pagues extraordinàries. L'una es pagarà amb ocasió de les festes de Nadal, i l'altra durant el mes de juliol, encara que les empreses puguen acordar amb els seus treballadors el pagament de la paga de juliol en una altra data. La quantia de les esmentades pagues serà l'import de 30 dies cada una de salari base, plus conveni i antiguitat, i constaran de prorrateig en les dotze mensualitats.  
En concepte de participació en beneficis, s'establix una paga la quantia de la qual serà de 15 dies de salari base i plus conveni del present conveni, més l'antiguitat que en cada cas puga correspondre, sobre el salari vigent el 31 de desembre de l'any immediatament anterior.  
El pagament de la indicada paga s'efectuarà durant el primer trimestre de cada any.   
Tant les pagues extraordinàries, com la de participació en beneficis podran ser prorratejades en les dotze mensualitats quan així ho sol·licite el treballador.  
Capítol 5   
Article 16. Jubilació   
A) Jubilació anticipada als 64 anys   
Els treballadors podran jubilar-se als 64 anys acollint-se a la seua substitució en els termes que en el RD 1.194/1985 s'establixen.   
B) Jubilació forçosa als 65 anys  
Com a política de foment i sosteniment de l'ocupació en el sector (amb el propòsit de fomentar la col·locació de treballadors en desocupació i rejoveniment de les plantilles), s'establix l'extinció del contracte de treball pel compliment per part del treballador de l'edat ordinària de jubilació als 65 anys d'edat i sempre que el treballador afectat per l'extinció del contracte de treball per esta causa, tinga cobert el període mínim de cotització i la resta de requisits exigits per la legislació de la Seguretat Social per a tindre dret a la pensió de jubilació en la seua modalitat contributiva.   
Article 17. Jornada de treball   
La jornada laboral dels treballadors afectats pel present conveni s'establix en 1.752 hores anuals de treball efectiu per als tres anys de vigència.   
Les empreses fixaran conjuntament amb els representants dels treballadors el calendari laboral de l'any en curs. El dit calendari inclourà la jornada laboral, els horaris, la fixació de vacances, etc.   
Article 18. Vacances   
El règim de vacances anuals retribuïdes del personal afectat pel present conveni serà de 30 dies naturals, i no es computaran les faltes d'assistència, malaltia, accident, etc., amb estos fins, i no es podrà entrar en període de temps més de quatre dissabtes i quatre diumenges.   
De mutu acord entre l'empresa i els representants dels treballadors, es podrà partir el període de vacances, fixant conjuntament les dates d'inici del dit període, quan no les gaudisca tota la plantilla al mateix temps; en qualsevol cas els treballadors disposaran, com a mínim, de 21 dies consecutius de vacances.   
En el cas que, durant el gaudi de les vacances, i de dilluns a divendres, ambdós inclusivament, hi haja algun dia festiu, s'augmentaran les vacances en tants dies com festius en les dites condicions hi haja. No obstant això, l'empresa optarà en este cas entre concedir l'esmentat dia de vacances, quan les necessitats del treball ho permeten, o pagar-lo d'acord amb els salaris previstos en el conveni. Les vacances es gaudiran preferentment entre octubre i desembre, per ser estos mesos els de menor activitat en el sector de pirotècnia.   
Els treballadors que en la data determinada per al gaudi de les vacances anuals no hagen completat un any efectiu de treball en la plantilla de l'empresa, gaudiran d'un nombre de dies de vacances proporcional al temps de servicis prestats.   
En el cas que tanque el centre de treball per vacances, la direcció de l'empresa designarà el personal que, durant este temps, haja d'efectuar obres necessàries, tasques d'empresa, etc., i concretarà particularment amb els interessats la forma més convenient de vacances anuals per a ells.   
Quan el període de vacances coincidisca amb una incapacitat temporal derivada de l'embaràs, el part, la lactància natural o el descans per maternitat/paternitat, es tindrà dret a gaudir les vacances en data diferent, encara que haja acabat l'any natural que pertoque.  
Article 19. Permisos retribuïts  
Els permisos a què fa referència l'article 37 del TRET per als casos de naixement o mort seran en dies hàbils.   
Article 20. Complement Incapacitat Temporal   
En cas d'accident de treball i mentre l'accidentat es trobe en situació de I.T. derivada de l'esmentat accident de treball, el treballador percebrà de l'empresa una compensació econòmica que li complete el cent per cent del seu salari.   
Les empreses completaran fins al 100% les prestacions de la Seguretat Social als treballadors per hospitalització derivada de malaltia comuna. El mencionat complement s'efectuarà des del primer dia de l'hospitalització i com a màxim fins a 120 dies després de produir-se l'alta hospitalària.   
En els supòsits de baixa per risc durant l'embaràs, previst en l'article 134 de Llei General de la Seguretat Social, l'empresa complementarà fins al 100 per cent la prestació de la Seguretat Social.  
Els justificants mèdics model P.10 (comunicat d'assistència mèdica sense baixa de fins a 72 hores) tindrà la consideració a tots els efectes de situació d'Incapacitat Temporal per malaltia comuna sense complement a càrrec de l'empresa, a excepció del temps invertit segons el que preveu l'article 37.  
Article 21. Festes falleres   
El dia 20 de març es concedirà permís retribuït per al personal que intervinga en les disparades de les festes de Falles de València. En el cas que no s'hi puga gaudir per raons de treball, es concedirà el dia immediatament següent a l'indicat 20 de març.   
Capítol 6  
Article 22. Salut laboral   
A) Als tallers de pirotècnia afectats per este conveni, els seran d'aplicació les disposicions incloses en la Llei 31/1995, de 8 de novembre, de Prevenció de Riscos Laborals, i els reglaments que la despleguen, així com la normativa concordant, i particularment les normes que s'inclouen respecte a la indústria de pirotècnia.   
S'establix el deure per part de l'empresari d'informar als treballadors en el moment de la seua incorporació a l'empresa dels riscos per a la seua salut i d'actualitzar periòdicament els coneixements en matèria de seguretat i salut laboral en relació amb el seu lloc de treball.  
Les empreses en la seua obligació de prevenció de riscos específics que es puguen ocasionar amb motiu d'efectuar disparades i a este efecte, els servicis de prevenció de riscos laborals, efectuaran l'activitat preventiva corresponent, incidint en la seguretat i salut dels treballadors que realitzen disparades.  
Es prohibix fumar dins del recinte fabril, així mateix es prohibix introduir-hi begudes alcohòliques o efectes personals (sense autorització expressa) que permeten produir foc o espurnes o que siguen susceptibles d'afectar la seguretat del centre de treball.  
La designació dels delegats de prevenció, als quals fa referència la mencionada llei, serà realitzada pels representants dels treballadors entre la totalitat de la plantilla, els quals, per a la realització de les seues funcions, disposaran del crèdit horari que els siga cedit expressament pels representants legals dels treballadors.   
El delegat de prevenció podrà instar la realització de reunions trimestrals amb l'empresa per a analitzar els temes relacionats amb la seguretat i la salut laboral.  
Les empreses afectades per este conveni estan obligades a dotar el seu personal dels equips individuals de protecció pertinents. En els supòsits d'inclemències meteorològiques, al personal afectat, se'l dotarà així mateix de peces impermeables adequades en l'execució de l'activitat corresponent.   
Les empreses subministraran roba de treball de cotó adequada a les circumstàncies productives (un equip per a l'hivern i un altre per a l'estiu) i en especial roba ignífuga en els treballs que siga exigible per raons de seguretat.   
Així mateix, el treballador estarà obligat al bon ús i conservació de les dites peces; i se li n'exigirà, en tot cas, l'ús.   
B) Comissió Paritària de Seguretat i Salut Laboral  
Creació i constitució, en el termini de dos mesos comptats des de la firma del conveni, d'una Comissió Paritària en l'àmbit autonòmic en matèria de seguretat i salut laboral, que es dotarà d'un reglament de funcionament, composta per quatre membres per part de PIROVAL, dos membres per part de FIA-UGT i dos membres per part de FITEQA-CCOO i que per mandat de la Comissió negociadora del conveni, duran a terme els fins que avall s'expressen:  
- Establir mecanismes de comunicació davant l'Autoritat Laboral perquè la comissió siga consultada amb caràcter previ a l'elaboració dels plans d'actuació de la Inspecció de Treball i Seguretat Social, que en matèria de prevenció de riscos laborals efectue i en especial dels programes específics per a empreses de menys de 6 treballadors i informada del resultat dels dits plans.  
- Divulgació de la cultura preventiva entre les empreses i els treballadors del sector mitjançant l'elaboració d'actuacions encaminades a esta finalitat. Actuar com a receptora d'iniciatives i propostes per a la millora de la seguretat i salut laboral en el sector.  
- Sol·licitar els suports necessaris que permeten el seu funcionament i objectius a l'administració central i autonòmica, fundacions de seguretat i salut laboral i entitats públiques o privades involucrades en la prevenció de riscos laborals.  
Capítol 7   
Article 23. Drets sindicals   
Els treballadors de l'empresa i dins de la jornada de treball, podran realitzar una assemblea d'una hora de duració cada quatre mesos, que haurà de complir els requisits indicats en l'Estatut dels Treballadors vigent per a la realització d'assemblees.   
Els delegats de personal podran disposar de quinze hores sindicals per a l'exercici de les seues funcions de representació, les quals i per als mateixos fins, seran ampliades a vint-i-vuit hores mensuals durant els últims mesos de vigència del conveni i mentre dure la tramitació del nou conveni.   
Article 24. Comissió Paritària   
Per a la vigència d'allò que s'ha pactat, la interpretació i l'arbitratge dels problemes que suscite l'aplicació del present conveni, i la conciliació facultativa que se sol·licite en problemes individuals, es crea una Comissió Paritària.  
Els membres d'esta comissió seran designats, quatre per l'associació d'empresaris, PIROVAL, dos per CCOO i dos per UGT.   
La Comissió Paritària es reunirà quan ho sol·licite alguna de les organitzacions firmants del present conveni, en el termini màxim d'una setmana des de la sol·licitud.   
La Comissió Paritària realitzarà, durant la vigència del present conveni, un estudi sobre la modalitat del contracte a temps parcial de caràcter indefinit (fix discontinu), de la possible modificació de la clàusula final del conveni i del tractament de l'antiguitat.   
Comissió Paritària de Mediació i Arbitratge   
Les organitzacions firmants del present conveni per a evitar, en la mesura que siga possible, la judicialització de les relacions laborals en el sector   
ACORDEN  
1r. Dotar la Comissió Paritària de les funcions de mediació i arbitratge, la qual serà preceptiva després de la impugnació jurisdiccional competent prèvia, a petició de qualsevol de les parts i una vegada esgotats els períodes de negociació obligatòria entre l'empresa i els representants dels treballadors en les següents matèries: calendaris laborals, vacances, modificacions substancials de les condicions de treball, trasllats de centre de treball, així com qualssevol que tot i ser individuals puguen tindre una projecció col·lectiva, etc.  
2n. Esta mediació podrà ser sol·licitada per qualsevol de les parts, que haurà d'enviar escrit a la Comissió Paritària del sector indicant el motiu de la mediació i de tota la documentació que considere oportú aportar o que sol·licite la paritària.   
3r. La paritària haurà de resoldre, en el termini màxim d'un mes a partir de l'entrada de la solúlicitud de mediació, excepte en els supòsits que operen terminis d'impugnació jurisdiccional; en este cas resoldrà per via urgent. En cas que no siga possible esta resolució urgent, una setmana, no serà preceptiva la consulta, o mediació prèvia.   
4t. Les decisions acordades en la Comissió Paritària respecte d'això, per majoria dels seus membres, seran vinculants a tots els efectes.   
5é. Per a la solució extrajudicial de conflictes, ambdues parts, se sotmeten expressament al sistema vigent a la Comunitat Valenciana.   
Article 25. Salari mínim de conveni   
Els aprenents majors de 18 anys percebran el salari previst en el present conveni per a la categoria de peó a partir del dia primer del mes següent al que complisquen l'esmentada edat de 18 anys.   
Capítol 8  
Article 26. Règim disciplinari   
Els treballadors podran ser sancionats per la direcció de les empreses d'acord amb la graduació de faltes i sancions que s'establixen en els articles següents.   
Article 27. Graduació de les faltes   
Tota falta comesa per un treballador es classificarà, atenent la seua importància, transcendència i intenció, en lleu, greu o molt greu.   
Article 28. Faltes lleus   
Es consideraran faltes lleus les següents:   
1. La falta de puntualitat, fins a tres en un mes, en l'assistència al treball, amb retard inferior a trenta minuts en l'horari d'entrada.   
2. No cursar en temps oportú la baixa corresponent quan es falte al treball per motiu justificat, llevat que es prove la impossibilitat d'haver-ho efectuat.   
3. L'abandó del servici sense causa justificada, encara que siga per breu temps. Si com a conseqüència d'això, s'origina perjudici d'alguna consideració a l'empresa o és causa d'accident als seus companys de treball, esta falta podrà ser considerada com greu o molt greu, segons els casos.   
4. Petites descurances en la conservació del material.   
5. Falta de neteja i higiene personal, quan siga de tal índole que puga afectar el procés productiu de l'empresa.   
6. No atendre el públic amb la correcció i diligència degudes.  
7. No comunicar a l'empresa els canvis de residència o domicili.   
8. Les discussions sobre assumptes estranys al treball dins de les dependències de l'empresa. Si estes discussions produixen escàndol notori, podran ser considerades com greus o molt greus.  
9. Faltar al treball un dia sense causa justificada.   
Article 29. Faltes greus   
Es consideraran faltes greus les següents:   
1. Més de tres faltes no justificades de puntualitat superiors a cinc minuts en l'assistència al treball, en un període de trenta dies.   
2. Absència sense causa justificada per dos dies, durant un període de trenta dies.   
3. No comunicar amb puntualitat deguda els canvis experimentats en la família que puguen afectar la Seguretat Social. La falta maliciosa en estes dades es considerarà com a falta molt greu.  
4. Lliurar-se a jocs o distraccions en el treball.   
5. Simulació de malaltia o accident.   
6. La desobediència als superiors en qualsevol matèria de treball. Si implica trencament manifest de la disciplina o se'n deriva perjudici notori per a l'empresa, podrà ser considerada com a falta molt greu.   
7. Simular la presència d'un altre treballador fitxant, contestant o firmant per ell.   
8. Negligència o desídia en el treball que afecte la bona marxa del servei.   
9. La imprudència en l'acte de treball, si implica risc d'accident per al treballador, per als seus companys, o perill d'avaria per a les instal·lacions, podrà ser considerada molt greu.   
10. Realitzar, sense el corresponent permís, treballs particulars durant la jornada, com també utilitzar ferramentes de l'empresa per a usos propis.  
11. L'embriaguesa fora d'acte de servei vestint l'uniforme de l'empresa, sempre que per l'uniforme puga identificar-se a l'empresa.   
12. La reincidència en falta lleu (exclosa la de puntualitat), encara que siga de distinta naturalesa, dins d'un trimestre i havent mitjançat la comunicació escrita.   
Article 30. Faltes molt greus   
Es consideraran com a faltes molt greus les següents:   
1. Absències sense causa justificada, per tres o més dies, durant un període de trenta dies.  
2. Més de deu faltes no justificades de puntualitat, superiors a cinc minuts, comeses en un període de sis mesos, o vint, durant un any.   
3. El frau, la deslleialtat o l'abús de confiança en les gestions encomanades, i el furt o robatori, tant a l'empresa com als companys de treball, o a qualsevol altra persona, dins de les dependències de l'empresa, o durant el treball en qualsevol altre lloc.   
4. Fer desaparèixer, inutilitzar, destrossar o causar desperfectes en primeres matèries, estris, ferramentes, maquinàries, aparells, instal·lacions, edificis, efectes i documents de l'empresa.   
5. La condemna per delicte de robatori, furt o malversació comesos fora de l'empresa, o per qualsevol altre tipus de fets que puguen implicar per a esta desconfiança respecte del seu autor i, en tot cas, la de duració superior a sis anys dictada per tribunals de justícia.   
6. La continuada i habitual falta de neteja o higiene de tal índole que produïsca queixes justificades dels seus companys de treball.   
7. L'embriaguesa habitual.   
8. Violar el secret de la correspondència o documentació reservades de l'empresa o revelar a elements estranys a l'empresa dades de reserva obligada.   
9. Els mals tractes de paraula o obra, l'abús d'autoritat o la falta greu de respecte i de consideració als caps o als seus familiars, i també als companys i subordinats.  
10. Causar accidents greus per negligència o imprudència.   
11. Abandonar el treball en lloc de responsabilitat.  
12. La disminució voluntària i continuada en el rendiment normal de treball, sempre que no estiga motivada per l'exercici reconegut per les lleis.   
13. Originar freqüents baralles amb els companys de treball.   
14. La reincidència en falta greu, encara que siga de diferent naturalesa, sempre que es cometa dins dels sis mesos següents d'haver-se produït la primera.   
15. L'abús d'autoritat per part dels caps serà sempre considerat com a falta molt greu. Qui el patisca, ho posarà immediatament en coneixement de la direcció de l'empresa.   
16. Introduir en el recinte fabril begudes alcohòliques, efectes personals que permeten produir focs o que siguen susceptibles d'afectar la seguretat de la fàbrica,   
17. Calar foc, emmagatzemar matèries inflamables o fàcilment combustibles en l'interior o en les proximitats de les zones i locals perillosos, llevat que siga per causa ineludible i després de l'adopció prèvia de les mesures de seguretat pertinents.   
18. Treure del recinte fabril elements, utensilis de la indústria, productes o residus, sense autorització expressa.  
19. Fumar dins del recinte fabril.   
Expedient previ i obligat per a qualsevol acomiadament disciplinari.   
Article 31. Règim de sancions   
Correspon a l'empresa la facultat d'imposar sancions en els termes del que estipula el present conveni.   
La sanció de les faltes lleus i greus requerirà comunicació escrita motivada al treballador, i la de les faltes molt greus exigirà tramitació d'expedient o procediment sumari en el qual siga oït el treballador afectat.   
En qualsevol cas, l'empresa donarà compte al comité d'empresa, els delegats de personal, o els delegats sindicals, si és el cas, al mateix temps que a l'afectat, de qualsevol sanció que impose.   
Article 32. Sancions màximes   
Les sancions màximes que podran imposar-se en cada cas, atenent la gravetat de la falta comesa, seran les següents:   
A. Per faltes lleus. Amonestació verbal, amonestació per escrit, suspensió de sou i faena fins a dos dies.   
B. Per faltes greus. Suspensió de sou i faena de tres a quinze dies.  
C. Per faltes molt greus. Suspensió de sou i faena de setze a seixanta dies. Acomiadament.   
Article 33. Prescripció   
La facultat de l'empresa per a sancionar prescriurà per a les faltes lleus als deu dies; per a les greus, als vint dies; i per a les molt greus, als seixanta dies, a partir de la data en què l'empresa tingué coneixement de la comissió.   
Capítol 9  
Article 34. Assegurança col·lectiva   
Les empreses a les quals afecta el present conveni col·lectiu hauran de tindre subscrita una assegurança privada, amb independència de les indemnitzacions legals que puguen correspondre a tots els treballadors, que cobrisca els supòsits d'incapacitat permanent absoluta per a tot tipus de treball i mort, sempre que estos esdeveniments deriven d'un accident de treball o que done dret als treballadors o als seus hereus a la percepció de les següents quantitats:   
- Invalidesa permanent absoluta: 23.974,34 euros.   
- Mort: 34.266,53 euros.   
Les quanties d'indemnització pactades ho seran durant la vigència dels dos anys del present conveni i entraran en vigor el dia de la publicació del present conveni en el DOCV. Conseqüentment fins a la publicació en el DOCV, les quanties aplicables, seran les pactades en l'últim conveni.   
Article 35. Formació professional contínua   
Les parts firmants del present conveni es regiran per allò regulat en matèria de formació professional contínua, així com, si és el cas, pels possibles acords a què s'arribe en la Comissió Paritària de Formació Professional Contínua, per al sector de pirotècnica de la Comunitat Valenciana, que estarà formada per quatre representants de PIROVAL i quatre de UGT i CCOO i que tindrà com a objectius:   
- Estudi de detecció de necessitats formatives en el sector.   
- Informar a les empreses i als treballadors del sector de les distintes iniciatives formatives.   
- Proposar i gestionar accions formatives en les seues diverses modalitats i nivells.   
Article 36. Trasllats   
En el cas que l'empresa trasllade el centre de treball, siga pel motiu que siga, a una altra localitat, haurà d'ajustar-se al procediment establit en les disposicions que en cada moment regulen esta matèria, i en tot cas estarà obligada a comunicar-ho als representants dels treballadors amb tres mesos d'antelació, excepte en els de força major en què no siga possible.   
En la mencionada comunicació, l'empresa ha de detallar els següents punts:   
1r. Lloc on projecta traslladar l'empresa.  
2n. Motivació del trasllat del centre de treball.   
3r. Proposta de compensacions als treballadors afectats.  
Una vegada realitzada esta comunicació, s'obrirà un període de negociació entre l'empresa i els representants dels treballadors no inferior als 30 dies, en el qual les parts hauran de negociar de bona fe amb vista a la consecució d'un acord.   
Després de l'acabament del període de consultes, l'empresari notificarà als treballadors afectats i als seus representants legals la seua decisió, i podrà recórrer durant els 15 primers dies el treballador o els treballadors afectats a qualsevol de les formes de mediació previstes en el present conveni; en este cas serà preceptiu per a l'empresa seguir el mencionat procediment com a forma de solucionar les divergències després de la impugnació jurisdiccional prèvia.   
En qualsevol cas els treballadors tindran dret, com a mínim, a les següents compensacions:   
- En el cas que el trasllat implique canvi de domicili, a partir de 100 km, les compensacions es pactaran en cada cas.   
- En el cas que el trasllat no implique canvi de domicili del treballador, les compensacions que a continuació es detallen comptaran a partir del domicili de l'antiga empresa a la nova ubicació:   
1r. L'excés de temps utilitzat per a acudir al nou domicili de l'empresa, que computarà com a temps efectiu de treball i que l'empresa optarà entre acumular temps en jornades completes de descans o a retribuir-lo econòmicament en prorrateig mensual.   
2n . En el cas que l'empresa no dispose d'un vehicle per al trasllat dels treballadors, pagarà els costos que supose al treballador desplaçar-se al nou domicili de l'empresa en la quantia establida en l'article 14 del present conveni.   
Article 37. Assistència a consultori mèdic   
Quan per raó de malaltia el treballador necessite l'assistència a consultori mèdic de la Seguretat Social i/o odontòleg, siga este últim o no de l'esmentat organisme, en hores coincidents amb les de la seua jornada laboral i després de l'avís previ a l'empresa, dia anterior, sempre que no siga una urgència degudament justificada. Les empreses concediran sense pèrdua de retribució, el permís corresponent pel temps necessari a l'efecte; i el treballador haurà de justificar-ho amb el corresponent volant o justificant visat pel facultatiu.   
Els treballadors tindran dret al permís no retribuït pel temps indispensable per a acompanyar a consulta mèdica els fills menors d'edat o incapacitats, i també els pares i majors discapacitats que depenguen del treballador en els mateixos termes expressats en el paràgraf anterior, el temps invertit en el dit permís haurà de ser recuperat pel treballador.  
Article 38. Força major  
En els casos de suspensió de treballs que impliquen que el treballador no puga prestar servicis efectius en l'empresa motivat pels casos que avall s'indiquen de força major:  
- Inundacions del centre de treball.  
- Suspensió de l'activitat imposada per raons de seguretat: tempestes, incendis forestals pròxims al centre de treball, vents de ponent que provoquen elevades temperatures i aquelles altres causes que per raó de seguretat i per a evitar riscos d'incendis, explosió, etc. paralitzen l'activitat  
- Falta de fluid elèctric.  
L'empresa pagarà als seus treballadors el total dels salaris corresponents a les hores perdudes per estos motius, i el treballador quedarà obligat a recuperar el 50% de les hores no treballades per interrupció de l'activitat, a raó d'una hora diària en els dies laborables següents, llevat que l'empresari i els representants dels treballadors o, si no n'hi ha, els treballadors, pacten un altre sistema de recuperació.  
Així mateix operarà la recuperació pactada mencionada, en el cas que per força major externa al centre de treball, s'impedisca l'accés al centre de treball de la totalitat de la plantilla.  
En el cas que hi haja empreses que abans de la vigència del present conveni col·lectiu, tinguen regulades per escrit altres fórmules de suspensió de treballs motivats per força major amb obligació de recuperar hores, els serà d'aplicació la fórmula més beneficiosa per als treballadors, d'entre les que tinguen i la regulada en el present article.  
Article 39. Retirada temporal del carnet de conduir  
Quan el treballador amb la categoria professional de xòfer de primera o de segona siga privat temporalment del permís de conduir, se seguiran les normes següents:   
En el cas que li siga retirat per temps no superior a 2 mesos (per causes que no siguen d'embriaguesa, drogoaddicció o imprudència temerària), l'empresa haurà de donar ocupació al xòfer sancionat en un lloc de treball distint, procurant que siga el que més s'acomode a les seues qualitats, respectant-li totes les condicions salarials de la seua categoria professional.   
En el supòsit que esta privació siga de 2 o més mesos, o per les causes següents: embriaguesa, drogoaddicció o imprudència temerària (independentment del temps que dure la privació temporal del permís de conduir, en estos supòsits), el treballador passarà a la situació de suspensió de la relació laboral, i ambdues parts s'exoneren de les obligacions recíproques de treballar i remunerar el treball. La duració de la suspensió serà equivalent a la duració de la privació del carnet.  
DISPOSICIONS FINALS  
Primera  
El Conveni General d'Indústries Químiques tindrà el caràcter de legislació supletòria en allò que no s'ha establit en el present conveni. Les condicions econòmiques pactades en el present conveni tindran prevalença sobre el conveni general del sector.   
Les organitzacions firmants del present conveni acorden formar una Comissió Paritària a l'efecte d'estudiar la possible equiparació amb el Conveni General d'Indústries Químiques.   
Segona   
La conversió dels contractes de duració determinada o temporal, inclosos els contractes formatius, en contractes per temps indefinit, donarà lloc en tot cas als beneficis establits per al foment de la contractació indefinida .   
Annex I   
Definició de les categories professionals   
Encarregat   
És qui, amb comandament directe sobre capatassos i oficials està a les ordres immediates del gerent o del tècnic, si n'hi ha, al qual secunda en el treball i els servicis que se li encomanen, i substitueix en les seues absències. Ha d'estar acreditat pel Ministeri i la conselleria d'Indústria.   
Capatàs   
És qui, amb coneixements tècnics i pràctics acreditats, dirigix el treball dels oficials, seguint instruccions del seu superior immediat; i és responsable de la forma en què este ordena i de la disciplina.   
Oficial de primera administratiu  
És qui, amb un servici determinat al seu càrrec amb iniciativa i responsabilitat restringida, amb o sense altres empleats a les seues ordres, executa algun dels següents treballs: funcions de cobrament i pagament, amb dependència directa d'un cap i desenrotllament de la seua tasca, com a ajudant o auxiliar d'este, sense tindre firma ni fiança, factura i càlculs d'estes, sempre que siga responsable d'esta missió, estimació estadística, transcripció en llibres de comptes corrents, diari, major, corresponsals, redacció de correspondència amb iniciativa pròpia, liquidació i càlcul de nòmina de salaris, sous i operacions anàlogues.   
Oficial de segona administratiu   
És qui, amb iniciativa i responsabilitat restringida, efectua operacions auxiliars de comptabilitat o coadjuvants d'estes, organitza arxius o fitxers; taquimecanògraf en idioma nacional; així mateix realitza corresponsalia sense iniciativa i altres funcions semblants.   
Auxiliar administratiu   
És l'empleat major de 18 anys que, sense iniciativa ni responsabilitat, es dedica, dins de l'oficina, a operacions elementals administratives i, en general, a les purament mecàniques inherents al treball en aquelles; en esta categoria s'integren les telefonistes i mecanògrafs d'ambdós sexes.   
Guarda jurat   
És el treballador que té com a comesa funcions d'ordre i vigilància, i ha de complir els seus deures ajustant-se a les disposicions assenyalades per les lleis que regulen l'exercici de l'al·ludit càrrec per a les persones que obtenen el nomenament.   
Vigilant  
És qui, amb les mateixes obligacions que el guarda jurat, manca d'este títol i de les atribucions concedides per les lleis a aquell titular.   
Oficial de primera   
S'inclouen en esta categoria aquells treballadors que, amb un alt grau de qualificació professional i experiència, realitzen treballs complexos sota especificacions precises, que requerixen un cert grau d'autonomia per a aconseguir els objectius assignats, és ajudat en el seu treball i ordena el treball d'un grup o equip d'un procés de producció al seu càrrec.   
Oficial de segona   
Corresponen a este nivell els treballadors que amb instruccions precises i detallades del mètode operatori i dels mitjans de treball a utilitzar realitzen la seua tasca amb bon grau de qualificació.   
Oficial de tercera - Ajudant   
En este nivell es troben aquells treballadors que amb instruccions precises i concretes sobre els mètodes de treball, realitzen operacions senzilles de producció com la dosificació, empaquetatge i semblants, mescles senzilles i rutinàries, treballs en màquines automàtiques que impliquen regulacions, ajusts i posades en funcionament seguint instruccions específiques.   
S'inclouen en esta categoria aquells treballadors que, ocasionalment, en els processos de producció realitzen les tasques assignades a l'oficial de segona secundant-los en les seues funcions.   
Peó   
És el treballador major de 18 anys que executa treballs per als quals no es requereix cap preparació, ni coneixements teòrics o pràctics de cap tipus, com ara: càrrega i descàrrega, transportadors de materials en carretons no mecanitzats, etc.   
Xofer de primera   
Són els treballadors que disposen del carnet de primera (C - 1, C - 2 i/o E). Amb carnet de mercaderies perilloses.   
Xofer de segona   
Són els treballadors que disposen del carnet de segona (B - 1). Amb carnet de mercaderies perilloses.   
Annex II   
Taules salarials any 2007   
CATEGORIA S. BASE P.CONVENI PERILL  
ENCARREGAT 38,90 3,20 9,73  
CAPATÀS 35,06 3,20 8,77  
OFIC. 1 ADM. 30,31 3,20 7,58  
OFIC. 2 ADM. 27,35 3,20 6,84  
AUXILIAR ADM. 25,81 3,20 6,45  
GUARDA JURAT 25,81 3,20 6,45  
VIGILANT 24,22 3,20 6,06  
OFICIAL 1. 30,31 3,20 7,58  
OFICIAL 2. 27,35 3,20 6,84  
OFICIAL 3. 25,81 3,20 6,45  
AJUDANT 25,81 3,20 6,45  
PEÓ 24,22 3,20 6,06  
APRENENT 19,72 3,20 4,93  
XOFER 1. 30.31 3,20 7,58  
COFER 2. 27,35 3,20 6,84  
Annex 3  
Plus de disparades  
CATEGORIA FESTIU MIG DIA LABORABLE MIG  
 COMPLET FESTIU COMPLET DIA LABORABLE   
ENCARREGAT 117,59 59,85 58,80 29,40  
CAPATÀS 106,90 54,41 53,45 26,73  
OFICIAL 1. 99,95 50,87 49,97 24,99  
OFICIAL 2. 83,26 42,39 41,63 20,24  
OFICIAL 3. 73,29 37,28 36,65 18,33  
AJUDANT 73,29 37,28 36,65 18,33  
PEÓ 59,97 30,54 29,99 15,00  
APRENEENT 48,84 24,85 24,43 12,21  
XOFER/MUNTADOR  
DISPARADES de 1 99,95 50,87 49,97 24,99  
XOFER/MUNTADOR  
DISPARADES de 2ª 83,26 42,39 41,63 20,82  
\*Procedirà el pagament de Plus de Disparada del xofer muntador de primera quan el dit xofer dirigisca, sota la seua responsabilitat, munte i/o dispare l'acte, o els actes.   
\*\*Procedirà el pagament del Plus de Disparada del xofer muntador de segona en la resta d'activitats de l'acte, o dels actes.   
Estos plus de disparades, quan es referisca al dia complet (laboral o festiu), experimentaran un augment del 20%, quan a la tornada al seu domicili sobrepasse les 2.00 hores de la matinada en condicions normals de disparada i viatge de tornada.   
\* \* \* \* \*  
ANEXO 3  
Pluses de disparo año 2007  
CATEGORÍA FESTIVO MEDIO DÍA LAB. MEDIO DIA   
 COMPLETO FESTIVO COMPLETO LABORAB.   
ENCARGADO 117,59 59,85 58,80 29,40  
CAPATAZ 106,90 54,41 53,45 26,73  
OFICIAL 1. 99,95 50,87 49,97 24,99  
OFICIAL 2. 83,26 42,39 41,63 20,24  
OFICIAL 3. 73,29 37,28 36,65 18,33  
AYUDANTE 73,29 37,28 36,65 18,33  
PEÓN 59,97 30,54 29,99 15,00  
APRENDIZ 48,84 24,85 24,43 12,21  
CHOFER/MONTADOR  
DISPAROS de 1ª 99,95 50,87 49,97 24,99  
CHOFER/MONTADOR  
DISPAROS de 2ª 83,26 42,39 41,63 20,82  
\*Procederá al abono de Plus de Disparo del chofer montador de primera cuando dicho chofer, dirija, bajo su responsabilidad, monte y/o dispare el acto/s  
\*\*Procederá el abono del Plus de Disparo del chofer montador de segunda en el resto de actividades del/os acto/os.  
Estos pluses de disparos, cuando se refiera al día completo (laboral o festivo) sufrirán un aumento del 20%, cuando al regreso a su domicilio sobrepase las 2.00 horas de la madrugada en condiciones normales de disparo y viaje de regreso.